Diari Oficial de la Generalitat Valenciana


Sumari del DOGV 5926, del 05-01-2009 (2008/15812)

ORDE de 13 de novembre de 2008, de la Conselleria d'Educació, per la qual es convoquen huit beques per a la realització de pràctiques professionals en estudis i col·laboracions en la Direcció General de Règim Econòmic.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5926

Data del DOGV
:   05-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15101


Data del document
:   13-11-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * assignació per estudis

ORDE de 13 de novembre de 2008, de la Conselleria d'Educació, per la qual es convoquen huit beques per a la realització de pràctiques professionals en estudis i col·laboracions en la Direcció General de Règim Econòmic. [2008/15220]
La Conselleria d'Educació, en el marc de la política dirigida a l'especialització de llicenciats universitaris en dret que han finalitzat els estudis en dates recents, convoca huit beques per a la realització de pràctiques professionals, dins de l'àmbit de l'administració pública, que els permeten una ampliació dels coneixements i els proporcionen una visió pràctica de la gestió administrativa.
Atés el caràcter d'estes ajudes i que van dirigides a un col·lectiu que no exercix cap activitat econòmica, queden excloses de l'aplicació del principi d'incompatibilitat amb el mercat comú formulat en l'article 87 del Tractat Constitutiu de la Comunitat Europea, raó per la qual no és obligatori notificar-les a la Comissió Europea.
En virtut de les facultats que em conferix l'article 28 de la Llei 5/1983, de 30 de desembre, del Consell, en la redacció donada per Llei 12/2007, de 20 de març, de la Generalitat, de modificació de la Llei 5/1983, de 30 de desembre, de Govern Valencià (DOCV 5476, de 23.03.2007), i de conformitat amb el que establix el Decret 108/1992, de 6 de juliol, del Consell, pel qual es regula la concessió de beques, i la Llei 38/2003, de 17 de novembre, General de Subvencions, i vista la proposta del director general de Règim Econòmic,
ORDENE
Primer
Convocar un concurs públic per a la concessió de huit beques a fi de realitzar pràctiques professionals en estudis i col·laboracions en la Direcció General de Règim Econòmic, per a la formació complementària en l'àmbit de l'administració pública en relació amb les matèries de la competència d'esta conselleria assignades a la dita Direcció General mitjançant el Decret 118/2007, de 27 de juliol, pel qual s'aprova el Reglament Orgànic i Funcional de la Conselleria d'Educació.
Segon
Aprovar les bases que s'incorporen en l'annex I de la present orde i el model de sol·licitud que s'adjunta com a annex. Les beques es regiran pel que disposen les bases de la convocatòria, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i el Decret 108/1992, de 6 de juliol, del Consell, pel qual es regula la concessió de beques.
Tercer
El període de gaudi de les beques s'iniciarà el dia que es determine en la resolució d'adjudicació, que no podrà ser anterior a l'1 de gener de 2009 i que serà objecte de publicació en el Diari Oficial de la Comunitat Valenciana, i finalitzarà el 31 de desembre de 2009. No obstant això, el dit període podrà prorrogar-se pel temps que reste per a completar l'any de gaudi de la beca, sempre que hi haja consignació pressupostària en l'exercici 2010.
Les beques es finançaran a càrrec de la línia T5534000 del capítol IV del Pressupost de Gastos de la Conselleria d'Educació per a 2009 per un import total màxim de 100.224 euros. L'adjudicació de les beques queda condicionada a l'existència de crèdit adequat i suficient en el pressupost de la Generalitat de l'any 2009.
Quart
La present orde produirà efectes des de l'endemà que es publique en el Diari Oficial de la Comunitat Valenciana.
De conformitat amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/98, de 13 de juny, reguladora de la Jurisdicció Contenciosa Administrativa, contra esta convocatòria, que posa fi a la via administrativa, es podrà interposar potestativament recurs de reposició davant del conseller d'Educació, en el termini d'un mes comptat des de l'endemà que es publique, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà que es publique, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
Disposició addicional única
D'acord amb l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, tots els actes dictats en l'expedient de concessió de beques que es convoca per la present orde s'entendran condicionats al fet que, al dictar la resolució d'adjudicació de les beques, subsistisquen les mateixes circumstàncies de fet i de dret existents en el moment en què van ser produïts aquells actes.
València, 13 de novembre de 2008
El conseller d'Educació,
ALEJANDRO FONT DE MORA TURÓN
ANNEX I
Bases
Primera. Objecte
Les beques tenen com a objecte realitzar pràctiques professionals en estudis i col·laboracions en la Direcció General de Règim Econòmic de la Conselleria d'Educació, per a la formació complementària en l'àmbit de l'administració pública en relació amb les matèries de competència de la Conselleria d'Educació assignades a la dita Direcció General mitjançant el Decret 118/2007, de 27 de juliol, pel qual s'aprova el Reglament Orgànic i Funcional de la Conselleria.
Segona. Nombre de beques i requisits dels sol·licitants
Es convoquen huit beques destinades a llicenciats en dret que hagen acabat els estudis corresponents a la dita llicenciatura després de la finalització de l'any 2000.
Tercera. Dotació, duració i pagament de les beques
La dotació de la beca és de 1.044 euros bruts mensuals, sense perjuí del que disposa l'apartat tercer de la present orde. El període de gaudi de la beca començarà el dia que es determine en la resolució d'adjudicació, que no podrà ser anterior a l'1 de gener de 2009 i que serà objecte de publicació en el Diari Oficial de la Comunitat Valenciana, i finalitzarà el 31 de desembre de 2009. No obstant això, el dit període podrà prorrogar-se pel temps que reste per a completar l'any de gaudi de la beca, sempre que hi haja consignació pressupostària en l'exercici 2010.
L'import de la beca s'abonarà mensualment, amb certificació de la Direcció General de Règim Econòmic, amb un informe previ del cap de l'àrea corresponent d'esta Direcció General de la bona marxa de l'activitat objecte de la beca.
Quarta. Requisits dels sol·licitants
- Nacionalitat: ser espanyol o nacional d'un estat membre de la Unió Europea. Independentment de la seua nacionalitat, podran participar en la present convocatòria el cònjuge dels espanyols i dels nacionals d'altres Estats membres de la Unió Europea, sempre que no estiguen separats de dret i els seus descendents i els del seu cònjuge que siguen menors de vint-i-un anys o majors de la dita edat dependents. Igualment, podran presentar-se a esta convocatòria les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els quals s'aplique la lliure circulació de treballadors.
Els sol·licitants que no posseïsquen la nacionalitat espanyola hauran d'acreditar coneixements suficients de castellà o valencià, aspecte que es podrà verificar en el procés de selecció.
- Residència: ser resident a la Comunitat Valenciana o formalitzar un compromís de disponibilitat de desplaçament sense dret a cap indemnització.
- Titulació: els sol·licitants hauran d'estar en possessió del títol corresponent a la llicenciatura en Dret, al final del termini de presentació de la sol·licitud de la beca. Els sol·licitants hauran d'acreditar que han acabat els estudis de llicenciatura després de la finalització de l'any 2000.
- Estar al corrent de les seues obligacions fiscals i amb la Seguretat Social.
- No estar incurs en cap de les prohibicions per a obtindre la condició de beneficiari establides en l'article 13.2 de la Llei 38/2003, General de Subvencions.
Quinta. Formalització de les sol·licituds
Les sol·licituds s'ajustaran al model de sol·licitud annex a la present orde. Els candidats hauran de presentar-les en el Registre General de la Conselleria d'Educació (avinguda de Campanar, 32, de València) o en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aportar la documentació següent:
- Fotocòpia compulsada del document nacional d'identitat (DNI) o document d'identificació d'estrangeria (NIE).
- Certificat d'empadronament acreditatiu de la residència a la Comunitat Valenciana o, si és el cas, compromís de disponibilitat de desplaçament amb renúncia a qualsevol tipus d'indemnització.
- Foto de mida de carnet del sol·licitant.
- Fotocòpia compulsada del títol de llicenciat en Dret o del depòsit de les taxes per a l'expedició d'este, si és el cas.
- Certificat de l'expedient acadèmic personal en què s'acredite la data de terminació dels estudis corresponents a la llicenciatura en Dret i la qualificació mitjana obtinguda.
- Declaració responsable de no tindre concedida qualsevol altra beca per a la mateixa activitat o semblant, ajuda o activitat laboral regular, que impedisca el compliment de les obligacions com a becari, una vegada adjudicada la beca.
- Declaració responsable de no estar incurs en cap de les prohibicions per a obtindre la condició de beneficiari establides en l'article 13.2 de la Llei 38/2003, General de Subvencions, i d'estar al corrent en el compliment de les obligacions tributàries, tant estatals com autonòmiques i davant de la Seguretat Social imposades per les disposicions vigents.
- Fotocòpia compulsada dels documents que acrediten la possessió de títols, màsters, cursos i seminaris, mèrits docents i d'investigació, o experiència professional relacionada amb la gestió administrativa, sempre que no haja sigut adquirida la dita experiència per mitjà de prestació a temps parcial o per un període de duració inferior a un mes.
- Si és el cas, certificat expedit o homologat per la Junta Qualificadora de Coneixements del Valencià.
Tota la documentació haurà de presentar-se en document original o fotocòpia degudament compulsada. Si la sol·licitud no reunix els requisits i documents que s'assenyalen en esta base es requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si no ho fa així, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/92, de 26 de novembre, de Règim Jurídic de les Administracions Públiques.
En cas que la sol·licitud i la documentació necessària no es presente en el Registre General de la Conselleria i es remeta per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà comunicar per fax (409942627) a la Direcció General de Règim Econòmic.
Sexta. Termini de presentació de les sol·licituds
El termini de presentació de les sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Sèptima. Selecció
Per a l'examen de les sol·licituds de beques es constituirà una comissió avaluadora que remetrà a l'òrgan instructor la valoració de les sol·licituds en un termini de quinze dies des de la finalització del termini de presentació de sol·licituds. La dita comissió estarà composta pels membres següents:
- El director general de Règim Econòmic o funcionari en qui delegue, que la presidirà.
- La cap de l'Àrea Econòmica i de Pressupostos o funcionari en qui delegue.
- El cap del Servici de Gestió Economicoadministrativa o funcionari en qui delegue.
- La cap del Servici de Programació Econòmica i de Pressupostos o funcionari en qui delegue.
- La cap del Servici de Gestió Patrimonial o funcionari en qui delegue, que actuarà com a secretària de la comissió avaluadora.
La Conselleria d'Educació podrà declarar deserta totalment o parcialment l'adjudicació de les beques convocades en el cas que els sol·licitants no aconseguisquen una puntuació mínima de 5 punts i es reserva la facultat d'interpretar el contingut d'estes bases.
La selecció del becari vindrà donada per la puntuació obtinguda per l'aplicació del barem següent:
1. Expedient acadèmic: fins a un màxim d'1 punt.
2. Coneixement de valencià: un màxim d'1 punt en funció dels nivells de coneixement de valencià establit per la Junta Qualificadora de Coneixements de Valencià, d'acord amb l'escala següent:
Nivell oral: 0,25 punts.
Nivell elemental: 0,50 punts.
Nivell mitjà: 0,75 punts.
Nivell superior: 1 punt.
3. Coneixements d'ofimàtica a nivell d'usuari: fins a un màxim d'1 punt.
4. Altres mèrits: màsters, assistència a cursos d'especialització i seminaris, mèrits docents o d'investigació, així com experiència professional sobre temes relacionats amb la gestió administrativa en matèria educativa competència d'esta conselleria, fins a un màxim de 5 punts distribuïts de la manera següent: fins a un màxim de 2 punts per als mèrits relatius a l'experiència professional i fins a 3 punts per a la resta.
No són susceptibles de valoració els cursos rebuts en la carrera universitària com ara els crèdits o equivalents, ni els de duració de menys de 30 hores.
5. Entrevista: fins a un màxim de 4 punts. L'entrevista s'efectuarà als 15 sol·licitants que hagen obtingut les màximes puntuacions. L'entrevista versarà sobre el currículum aportat, les expectatives professionals i les aptituds personals per al desenrotllament de la beca en l'administració Pública Valenciana. Es valoraran les aptituds personals i professionals que més s'adeqüen a l'activitat a realitzar, així com l'interés demostrat per l'exercici professional en l'àmbit de la funció pública.
Finalitzat el procés selectiu, la comissió remetrà a l'òrgan instructor una relació valorada de les sol·licituds, en la qual s'inclouran els beneficiaris d'estes i tots els suplents que s'estimen convenients, en funció de la puntuació obtinguda, a fi que puguen cobrir-se les vacants que es produïsquen per renúncia o abandó.
Octava. Concessió
El procediment s'instruirà per la Direcció de l'Àrea Econòmica i de Pressupostos de la Direcció General de Règim Econòmic de la Conselleria d'Educació.
Les beques s'adjudicaran mitjançant una resolució del conseller d'Educació, a la vista de la proposta d'adjudicació de l'òrgan instructor, en el termini màxim de tres mesos a comptar de l'endemà de la publicació de la convocatòria. La falta de resolució d'adjudicació dins del termini establit anteriorment produirà l'efecte de la desestimació presumpta de les sol·licituds presentades.
La resolució d'adjudicació es notificarà als interessats i serà publicada en el Diari Oficial de la Comunitat Valenciana.
Prèviament a la resolució d'adjudicació, els sol·licitants proposats hauran d'acreditar, en el termini de 10 dies naturals a comptar de l'endemà del seu requeriment, que es troben al corrent amb les seues obligacions tributàries amb l'administració Estatal i amb l'administració Autonòmica Valenciana i enfront de la Seguretat Social per mitjà de la presentació de les certificacions regulades en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, quan l'aspirant proposat com a adjudicatari no estiga obligat a presentar les declaracions o documents a què es referixen les obligacions anteriors, el seu compliment s'acreditarà per mitjà de declaració responsable.
Novena. Obligacions, incidències i tutoria dels becaris
Els beneficiaris de les beques hauran de complir les obligacions establides en l'article 14 de la Llei 38/2003, de 17 de novembre, General de Subvencions. Seran causes de reintegrament de les quantitats percebudes les establides en l'article 37 de la Llei 38/2003, de 17 de novembre, General de Subvencions.
La beca obtinguda per la present convocatòria és incompatible amb el gaudi de qualsevol altra beca per a esta activitat o semblant, ajuda o activitat laboral regular que impedisca el compliment de les obligacions com a becaris. L'incompliment d'esta obligació és causa de reintegrament de les quantitats percebudes i d'imposició de sanció administrativa, d'acord amb el que establixen els articles 37, 59 i següents de la Llei 38/2003, de 17 de novembre, General de Subvencions.
La condició de becari no generarà cap tipus de relació laboral o administrativa amb esta conselleria, ni suposa cap compromís per a la incorporació posterior del becari a la seua plantilla. Els adjudicataris seran beneficiaris d'una pòlissa que els cobrisca l'assistència sanitària durant tot el temps de gaudi de la beca.
El conseller d'Educació resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia de l'interessat, en cas d'incompliment de les seues obligacions com a becari, quan no realitze l'activitat que va motivar la concessió o deixe de reunir els requisits exigits, sense perjuí de l'aplicació del règim sancionador previst en els articles 52 i següents de la Llei 38/2003, de 17 de novembre, General de Subvencions.
El director general de Règim Econòmic ordenarà les activitats i establirà l'horari i la dedicació del becari de 35 hores setmanals.